Βουλητικές ή Τελικές;

Αφού εντοπίσετε τις παρακάτω **δευτερεύουσες** προτάσεις που εισάγονται με τον σύνδεσμο «**να**», να τις χαρακτηρίσετε ανάλογα ως **βουλητικές ή τελικές** : π.χ.:

**α.** Πήγε *να βρει τους φίλους του*.( Πήγε **για *να*** *βρει τους φίλους του. δευτερεύουσα τελική ως επιρρηματικός προσδιορισμός του σκοπού .*) **Σημ**. *Στο «για να» το «για» συχνά παραλείπεται στον προφορικό λόγο.*

**β.** Προτείνω να πάμε σινεμά! (*δευτερεύουσα βουλητική ως αντικείμενο στο ρήμα «προτείνω»*)

1. Δουλεύει πολύ σκληρά, για να έχουν τα παιδιά του μια καλύτερη ζωή.
2. Επιθυμώ να περάσω στην Ιατρική σχολή.
3. Θα περάσεις από το σπίτι να σε δω λίγο;
4. Έτρεχε να μη χάσει το τρένο!
5. Θα ’θελα πολύ να ήσουν εδώ….
6. Δεν είχε κανέναν να τη φροντίσει.
7. Σας προτείνω να το σκεφτείτε καλύτερα.
8. Έστειλαν στρατό και στόλο να προστατεύσουν την περιοχή.
9. Προτίμησε να μείνει μόνος στο σπίτι, για να ησυχάσει.
10. Τον προέτρεψε να δουλέψει περισσότερες ώρες, για να αμειφθεί καλύτερα.
11. Δεν πρόκειται να ξαναγίνει κάτι τέτοιο.
12. Δεν επιτρέπεται να εισέρχεστε στο κτήριο μετά τις 09:00 μ.μ..
13. Του έκανε σινιάλο να μην πλησιάσει.
14. Πάρε τη ζακέτα σου, να μην κρυώσεις!
15. Ανυπομονώ να σε δω από κοντά.
16. Εξέφρασε την επιθυμία να συναντήσει τους παλιούς συμμαθητές του.
17. Αποφασίσαμε να τον στηρίξουμε, για να αντιμετωπίσει τα οικονομικά προβλήματα.
18. Αυτό είναι τύχη, να κερδίσεις το λαχείο!
19. Εύχομαι να τα εκατοστίσεις!
20. Πραγματοποίησα το όνειρό μου, να γίνω κτηνίατρος.